Parys-boere: 'Kom ons sê honde het hulle so gebyt' | Maroela Media
'n Staatsgetuie in die saak teen ses mans van Parys in die Vrystaat wat aangekla word van die moord op twee vermeende plaasaanvallers, is Maandag deur die verdediging met vrae gepeper oor die presiese gebeure van die dag toe die twee oorledenes glo aangerand is.
Anton Loggenberg, Cor Loggenberg, Boeta van der Westhuizen, kapt. Henk Prinsloo, Loedie van der Westhuizen en Miela Janse van Vuuren word aangekla van die moord op Samuel Tjixa en Simon Jubeba. Die staat beweer die ses beskuldigdes was deel van 'n groep boere in die gemeenskap wat op 6 Januarie 2016 vir Tjixa en Jubeba op die plaas Swartklip aangekeer en so erg aangerand het dat hulle later in die hospitaal aan hul beserings beswyk het.
Müller van der Westhuizen, 'n artikel 204-getuie, het reeds verlede week sy getuienis gelewer en is Maandag deur adv. Nico Dreyer, vir die verdediging, kruisondervra. Dreyer het Müller gepeper met vrae oor teenstrydighede tussen sy getuienis en dié van ander artikel 204-getuies.
Müller het gedurende die kruisondervraging erken hy het een van die oorledenes opgetel en teen die grond vasgepen, maar het ontken dat hy die oorledene geskop het soos 'n vorige 204-getuie getuig het. Hy het ook getuig hy het gesien hoe Boeta van der Westhuizen een van die oorledenes met 'n vuurwapen oor sy kop slaan. Hy het gesê hy weet nie hoeveel houe Boeta geslaan het nie, maar "dit was meer as een".
Volgens Müller het die vuurwapen "met die laaste hou" uitmekaar gespat en het daar bloed oor die verdagte se kop en gesig geloop. Dreyer het aangevoer dat Boeta die oorledene slegs een keer geslaan het en dat die oorledene met sy arms gekeer en die hou dus sy arms getref het. Müller het ontken dat Boeta die oorledene slegs een keer geslaan het en het geantwoord hy het nie gesien dat die houe die oorledene se arms tref nie.
Op 'n vraag van Dreyer of die oorledene dus oop wonde aan sy kop gehad het wat veroorsaak het dat daar bloed oor sy gesig loop, het Müller geantwoord hy het nie die oorledene se wonde gesien nie, maar wel die bloed.
Müller het ook aan die hof gedemonstreer hoe hy na bewering gesien het hoe Anton hard op een van die oorledenes se kop trap en met sy volle gewig op die oorledene se kop staan en wieg.
Dreyer het hier weer deur vorige staatsgetuies se verklarings gegaan waarin daar onder meer aangevoer word dat Anton op die oorledene se kop gestaan en in Sotho op hom geskree het en op die oorledene se bors getrap, oor hom getree en met sy hak teruggeskop en die oorledene teen sy kop getref het.
"Ek stel dit aan jou dat die weergawes van wat [Anton] gedoen het so wesenlik verskil omdat dit nooit gebeur het nie," het Dreyer gesê. Müller het gesê hy stem nie saam nie en hy "kan net getuig oor wat hy gesien het".
Hy het ook getuig hy het gesien hoe Cor 'n beeskierie uit die bakkie haal en die oorledene "herhaaldelik" met die kierie slaan. Dreyer het gesê Cor ontken dat hy die oorledene herhaaldelik met die kierie geslaan het.
"Ek weet wat ek gedoen het en ek is hier om die waarheid te praat. Wat ander mense getuig, maak nie aan my saak nie. Ek weet wat die waarheid is," het Müller aan die hof gesê.
Van links is Cor Loggenberg (20), Loedie van der Westhuizen (19) en Miela Janse van Vuuren (23). Foto: Mariné Lourens
Müller het in 'n stadium aangevoer hy het gehoor hoe Boeta sê dat hulle vir die polisie moet sê die honde het die oorledenes so gebyt. Op 'n vraag van Dreyer of hy seker is dat Boeta dit gesê het, het hy ja geantwoord. Dreyer het Müller toe daarop gewys dat hy in sy polisieverklaring sê dat Anton óf Boeta dit gesê het.
Müller het toe geantwoord dat hy nie seker is of Anton of Boeta dit gesê het nie, maar dat hy weet dit is wel gesê. Dreyer het dit gestel dat Müller nie seker is wie dit gesê het nie, omdat nie een van hulle dit gesê het nie. Hy het ook verwys na 'n WhatsApp-stemboodskap wat vroeër aan die hof gespeel is waarin Müller sê dat hy self vir die polisie gesê het die honde het die oorledenes só gebyt.
Müller het volgehou dat Anton of Boeta dit wel gesê het. Dreyer het Müller ook gevra wie een van die oorledenes se hande vasgebind het. Hy het geantwoord hy het nie gesien wie die oorledene se hande vasbind nie, maar hy het wel gesien dat die oorledene se hande vasgebind is toe hy later gehelp het om hom op 'n bakkie te laai.
Dis voorwaar nie n aangename ervaring om die saak se vordering te lees nie.
Indien hier skuldigbevindings gaan voortspruit, gaan n paar plase sonder bestuur wees. Gesinne gaan in totaliteit sonder penwortels wees. Hartseer saak hierdie.
jy gaan beslis nie eendag gespaar word nie, jy bly wit
As dit waar is, vra HOEKOM het dit gebeur? Kyk wat hulle aan ons doen as hulle suksesvol is in 'n plaasaanval. Google bietjie.
Dis verskriklik sad dat die jong seuns se lewens nou so in chaos is.
Hoekom word ons so gepeper met vrae. Ons kry 10-15 jaar en as dit andersom is kry die ou 5jr en na 2jr kom hy uit????